ΚΑΝΟΝΙΣΜΟΣ (ΕΚ) αριθ. 3511/93 ΤΟΥ ΣΥΜΒΟΥΛΙΟΥ της 14ης Δεκεμβρίου 1993 για τη δωρεάν διανομή, εκτός της Κοινότητας, οπωροκηπευτικών που αποσύρονται από την αγορά κατά τη διάρκεια της περιόδου 1993/94

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), και ιδίως το άρθρο 35,

την πρόταση της Επιτροπής,

Εκτιμώντας:

ότι η κοινοτική συγκομιδή οπωροκηπευτικών για την περίοδο 1993/94, και ιδίως η συγκομιδή μήλων, είναι ιδιαιτέρως άφθονη, ώστε να προβλέπονται σημαντικές αποσύρσεις από την αγορά-

ότι το άρθρο 21 του κανονισμού (ΕΟΚ) αριθ. 1035/72 καθορίζει τους προορισμούς των προϊόντων για τα οποία έγιναν παρεμβάσεις-

ότι, για να βελτιωθούν οι συνθήκες εφοδιασμού του πληθυσμού ορισμένων τρίτων χωρών, και ιδίως των πληθυσμών που είναι θύματα των συγκρούσεων στην πρώην Γιουγκοσλαβία, είναι σκόπιμο τα μήλα ή, ενδεχομένως, άλλα οπωροκηπευτικά που αποσύρονται από την αγορά, να μπορούν να αποστέλλονται σ' αυτές τις τρίτες χώρες μέσω φιλανθρωπικών οργανώσεων-

ότι μια τέτοια ενέργεια δεν προβλέπεται στο άρθρο 21 του κανονισμού (ΕΟΚ) αριθ. 1035/72- ότι, ωστόσο, λόγω αφενός μεν των δυσκολιών εφοδιασμού που αντιμετωπίζουν οι πληθυσμοί που είναι θύματα της συγκρούσεως στην πρώην Γουγκοσλαβία και, αφετέρου, λόγω της πλεονασματικής συγκομιδής μήλων στην Κοινότητα, είναι σκόπιμο να ληφθεί, κατ' εξαίρεση, μέτρο παρεκκλίσεως από το εν λόγω άρθρο 21, που να επιτρέπει να παραδίδονται στους εν λόγω οργανισμούς τα μήλα τα οποία έχουν αποσυρθεί από την αγορά προκειμένου να διανεμηθούν δωρεάν στους εν λόγω πληθυσμούς- ότι μια τέτοια ενέργεια πρέπει να είναι δυνατόν να επεκταθεί ταχέως σε άλλα οπωροκηπευτικά ή για άλλους προορισμούς, σε περίπτωση σοβαρών δυσχερειών εφοδιασμού-

ότι φαίνεται δυνατή η επέκταση από τώρα και στο εξής της ενέργειας αυτής στα πορτοκάλια της περιόδου 1993/94,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Παρά το άρθρο 21 παράγραφος 1 του κανονισμού (ΕΟΚ) αριθ. 1035/72, κατά την περίοδο 1993/94 μπορούν να τίθενται στη διάθεση φιλανθρωπικών οργανώσεων αναγνωρισμένων από τα κράτη μέλη για το σκοπό αυτό, επιτραπέζια μήλα και πορτοκάλια, κοινοτικής καταγωγής, τα οποία έχουν αποσυρθεί από την αγορά σύμφωνα με τον εν λόγω κανονισμό, για να διατεθούν δωρεάν στους πληθυσμούς που είναι θύματα των συγκρούσεων στην πρώην Γιουγκοσλαβία.

2. Με την επιφύλαξη των κοινοτικών διατάξεων που εφαρμόζονται επί του θέματος, οι δαπάνες μεταφοράς των μήλων και των πορτοκαλιών που αναφέρονται στην παράγραφο 1 αναλαμβάνονται από τις φιλανθρωπικές οργανώσεις που προβαίνουν στις ενέργειες αυτές.

3. Για τα μήλα και τα πορτοκάλια που αποστέλλονται κατ' εφαρμογή της παραγράφου 1 δεν χορηγούνται επιστροφές κατά την εξαγωγή στον τομέα των οπωροκηπευτικών. Το τελωνειακό έγγραφο εξαγωγής, το έγγραφο διαμετακόμισης και το έγγραφο Τ5, εφόσον υπάρχει, συμπληρώνονται με την ένδειξη "χωρίς επιστροφή".

Άρθρο 2

Οι λεπτομέρειες εφαρμογής του παρόντος κανονισμού, και ιδίως εκείνες που αφορούν το συντονισμό στα πλαίσια του προγράμματος επείγουσας κοινοτικής βοήθειας στην πρώην Γιουγκοσλαβία, θεσπίζονται με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 1035/72.

Σύμφωνα με την ίδια διαδικασία, η Επιτροπή μπορεί να αποφασίσει, σε περίπτωση σοβαρών δυσχερειών εφοδιασμού, την εφαρμογή του άρθρου 1 του παρόντος κανονισμού σε άλλα οπωροκηπευτικά που αποσύρονται από την αγορά ή για άλλους προορισμούς.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 15 Οκτωβρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Δεκεμβρίου 1993.

Για το Συμβούλιο

Ο Πρόεδρος

A. BOURGEOIS

(1) ΕΕ αριθ. L 118 της 20. 5. 1972, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 746/93 (ΕΕ αριθ. L 77 της 31. 3. 1993, σ. 14).